KLASA: 602-04/21-04/157

URBROJ: 2158-83-07-21-1

U Osijeku, 12. studenog 2021. godine

Fakultetskom vijeću Filozofskog fakulteta

**Godišnje izvješće o radu Povjerenstva za osiguravanje i unapređivanje kvalitete visokog obrazovanja u akademskoj godini 2020./2021.**

Plan rada Povjerenstva osiguravanje i unapređivanje kvalitete visokog obrazovanja (u daljnjem tekstu: Povjerenstvo za kvalitetu) za akademsku 2020./2021. godinu uključivao je sljedeće aktivnosti i zadatke:

* Izvješće o radu POUK-a u akademskoj godini 2019./2020.
* Reakcije na primjedbe iz akreditacijskog izvješća i davanje prijedloga za poboljšanje
* Izvješće o mentorskom sustavu u akademskoj godini 2019./2020.
* Izvješće o nastavničkoj anketi
* Preporuke na osnovi Izvješća o Aktivnostima za unaprjeđenje kvalitete knjižničnih usluga i poslovanja knjižnice Filozofskog fakulteta Osijek za 2020 godinu
* Objavljivanje sljedećega broja Biltena sustava za osiguravanje kvalitete Filozofskog fakulteta Osijek
* Donijeti prijedloge unapređenja sustava za kvalitetu prema smjernicama novih ESG standarda te prema preporukama dobivenih tijekom vrednovanja sustava za kvalitetu
* Preporuke za postupanje po provedenoj SWOT-analizi Filozofskog fakulteta
* Preporuke na osnovi Izvješća o anketi za ispitivanje zadovoljstva studenata radom Ureda za studentska pitanja
* Plan rada POUK-a za 2021./2022.
* Studentsko vrednovanje nastave i davanje eventualnih prijedloga za poboljšanje
* Nastavničko vrednovanje nastave i davanje eventualnih prijedloga za poboljšanje

Tijekom akademske godine 2020./2021. izvršen je veći dio aktivnosti predviđen Planom rada. Međutim, kao ni tijekom prethodne tri akademske godine, nismo donijeli preporuke na temelju Ankete o zadovoljstvu studenata radom Ureda za studentska pitanja, jer navedena anketa ponovno nije provedena (Anketu treba provesti Ured za kvalitetu u suradnji s Uredom za studentska pitanja). Povjerenstvo za kvalitetu donijet će preporuke o ovoj problematici čim nam budu dostavljeni rezultati te ankete.

Zbog specifičnih uvjeta rada tijekom pandemije virusa Covid-19 te zbog restrukturiranja administrativnog osoblja, pri čemu je Ured za kvalitetu ostao bez djelatnika, nije izrađeno Izvješće o mentorskom sustavu, premda su izvješća prikupljena, a zbog istih razloga nije objavljen ni Bilten za 2020. godinu. Nastavnička je anketa provedena u online-obliku krajem listopada/početkom studenoga 2020. godine, a rezultati su predstavljeni na Fakultetskom vijeću u travnju 2021. godine u Izvješću o kvaliteti nastave. Na Fakultetu nije provedena SWOT-analiza za 2021. godinu pa Povjerenstvo za kvalitetu nije moglo dati svoje preporuke.

S obzirom na to da je početkom prošle akademske godine provedena Reakreditacija Filozofskoga fakulteta (od 20. do 23. listopada 2020. godine), za koju se Povjerenstvo za kvalitetu intenzivno pripremalo, glavni je zadatak Povjerenstva bio donijeti niz prijedloga za poboljšanje ESG-standarda na temelju izvješća i preporuka reakreditacijskog povjerenstva. Povjerenstvo za kvalitetu ovome je zadatku pristupilo vrlo ozbiljno i odgovorno te je nakon konstruktivnih rasprava na sjednicama donijelo niz preporuka koje su poslane Upravi Fakulteta. Osim ovoga, Povjerenstvo za kvalitetu nastavilo je prikupljati prijedloge za poboljšavanje cjelokupne kvalitete studiranja na Filozofskome fakultetu u Osijeku, a poticaj su, osim rezultata studentskoga vrednovanja nastave, bili i individualni prijedlozi nastavnika.

O radu Povjerenstva svjedoče zapisnici o radu Povjerenstva za kvalitetu te odgovarajuća izvješća i preporuke koje je Povjerenstvo za kvalitetu donosilo. U protekloj smo akademskoj godini zbog epidemije virusa Covid-19 modus rada prebacili na virtualni pa smo održali dvije sjednice uživo i dvije e-sjednice na kojima smo se svi zajedno trudili održati kvalitetan i učinkovit rad. Svi navedeni dokumenti dostupni su na mrežnoj stranici Sustava za kvalitetu Filozofskog fakulteta u Osijeku.

Povjerenstvo za osiguravanje i unapređivanje kvalitete visokog obrazovanja

P r e d s j e d n i c a

izv. prof. dr. sc. Ivana Jozić